ក្រសួង​មហាផ្ទៃ​សម្រេច​​មិន​ចុះ​ឈ្មោះ​គណបក្ស​បេះដូង​ជាតិ ក្រោម​ហេតុ​ផល​មាន​ភាព​មិន​ប្រក្រតី​ស្នាម​មេដៃ
កាល​ពីថ្ងៃទី​ ២ ខែ​មីនា ឆ្នាំ​ ២០២២ នេះ ក្រសួង​មហាផ្ទៃ​បាន​ចេញ​ប្រកាស​លុប​ឈ្មោះ​ «គណបក្ស​បេះដូង​ជាតិ»​ ចេញ​ពី​បញ្ជី​បង្កើត​គណបក្ស​នយោ​បាយ​នៅ​ក្រសួង​មហាផ្ទៃ​ តាម​បទប្បញ្ញត្តិ​នៃ​ច្បាប់ស្តីពី​គណ​បក្ស​នយោ​បាយ​។
ភ្នំពេញ — ក្រសួងមហាផ្ទៃបានសម្រេចជាផ្លូវការមិនចុះឈ្មោះគណបក្សបេះដូងជាតិដែលបង្កើតឡើងដោយមន្រ្តីបក្សប្រឆាំង ពាក់ព័ន្ធនឹងការចោទប្រកាន់លើភាពមិនប្រក្រតីស្នាមមេដៃ។ កាលពីខែវិច្ឆិកាឆ្នាំ ២០២១ ក្រសួងមហាផ្ទៃបានចោទថា គណបក្សមួយនេះក្លែងបន្លំស្នាមមេដៃសមាជិកគណបក្ស និងមាន «ចេតនាទុច្ចរិត»។ ការចោទប្រកាន់នេះត្រូវបានតំណាងគណបក្សមួយនេះមិនសុខចិត្ត រួចប្តឹងផ្តល់ទៅតុលាការកំពូល កាលពីខែវិច្ឆិកា ឆ្នាំ ២០២១ ប៉ុន្តែត្រូវបានតុលាការកំពូលសម្រេចតម្កល់សេចក្តីសម្រេចរបស់ក្រសួងមហាផ្ទៃស្តីពីការបដិសេធការសុំចុះបញ្ជីគណបក្សនេះ។ នេះបើតាមតំណាងគណបក្សបេះដូងជាតិ។ កាលពីថ្ងៃទី ២ ខែមីនា ឆ្នាំ ២០២២ នេះ ក្រសួងមហាផ្ទៃបានចេញប្រកាសលុបឈ្មោះ «គណបក្សបេះដូងជាតិ» ចេញពីបញ្ជីបង្កើតគណបក្សនយោបាយនៅក្រសួងមហាផ្ទៃ តាមបទប្បញ្ញត្តិនៃច្បាប់ស្តីពីគណបក្សនយោបាយ។ នៅក្នុងសេចក្តីសម្រេចមួយ កាលពីខែមិថុនា ឆ្នាំ២ ០២១ ក្រសួងមហាផ្ទៃបានអនុញ្ញាតឲ្យបង្កើតគណបក្សបេះដូងជាតិ ហើយបង្គាប់ឲ្យគណបក្សរៀបចំបែបបទ និងបំពេញលក្ខខណ្ឌស្នើសុំចុះបញ្ជីទៅតាមច្បាប់។ គណបក្សបេះដូងជាតិត្រូវបានគេសង្ស័យថា មានទំនាក់ទំនងជាមួយក្រុមអ្នកនយោបាយដែលស្និទ្ធនឹងមេដឹកនាំបក្សជំទាស់លោក សម រង្ស៊ី។ លោក សៀម ភ្លុក តំណាងគណបក្សបេះដូងជាតិ ប្រាប់វីអូអេនៅថ្ងៃព្រហស្បតិ៍នេះថា ការមិនចុះបញ្ជីគណបក្សរបស់លោក គឺពាក់ព័ន្ធការចោទប្រកាន់របស់ក្រសួងមហាផ្ទៃទាក់ទងបញ្ហាស្នាមមេដៃ។ ហើយការចោទនោះលោកថា វាគ្រាន់តែជា «លេស» ដើម្បីមិនឲ្យគណបក្សបេះដូងជាតិចូលរួមការប្រកួតប្រជែងបោះឆ្នោតខាងមុខតែប៉ុណ្ណោះ។ លោកអះអាងថា នីតិវិធីផ្សេងៗក្នុងការចុះបញ្ជី គឺគណបក្សបានកែតម្រូវទៅតាមក្រសួងមហាផ្ទៃចំនួន ៣ ដង និងត្រឹមត្រូវហើយ ប៉ុន្តែបែរជាខុសរឿងស្នាមមេដៃ ដែលលោកថា ក្រសួងមហាផ្ទៃមិនបានបង្ហាញភស្តុតាង។ លោកបន្ថែមថា បញ្ហានេះពាក់ព័ន្ធបញ្ហានយោបាយច្រើនជាង។ លោកថ្លែងថា៖ លោកបន្តថា តុលាការបានចេញដីកាកោះហៅសកម្មជនរបស់គណបក្សជាង ២០ នាក់ ពាក់ព័ន្ធស្នាមមេដៃ ប៉ុន្តែមិនទាន់មានការជំនុំជម្រះនៅឡើយទេ។ លោកបន្តថា ការចោទប្រកាន់នេះ គឺការរំលោភសិទ្ធិ និងបំបិទសិទ្ធិសេរីភាពធ្ងន់ធ្ងរណាស់ដល់ប្រជាពលរដ្ឋ។ លោកបញ្ជាក់ថា៖ លោកឲ្យដឹងថា ឆន្ទៈធ្វើនយោបាយរបស់លោកនៅតែមានជាមួយគណបក្សប្រឆាំងដែលមាននិន្នាការផ្ទុយពីគណបក្សកាន់អំណាច ប៉ុន្តែលោកមិនទាន់សម្រេចចិត្តនៅឡើយទេ ចំពោះការចូលរួមជីវភាពនយោបាយជាមួយគណបក្សណាមួយនោះ។ វីអូអេមិនទាន់អាចសុំការអាត្ថាធិប្បាយពីអ្នកនាំពាក្យក្រសួងមហាផ្ទៃលោក ខៀវ សុភ័គ បាននៅឡើយទេ។ អ្នកសម្របសម្រួលផ្នែកអង្កេតនិងតស៊ូមតិនៃអង្គការខុមហ្វ្រែល ដែលឃ្លាំមើលការបោះឆ្នោត លោក  កន សាវាង្ស មើលឃើញថា បញ្ហានេះហាក់បីដូចជាមានការខ្វះចន្លោះ ដែលក្រសួងមហាផ្ទៃគួរតែពិនិត្យលើឯកសារនិងដោះស្រាយទល់មុខគ្នាជាមួយគណបក្ស ដើម្បីកែតម្រូវនូវចំណុចខ្វះខាតនានានិងដើម្បីកុំឲ្យមានការលើកឡើងថា មានទំនោរ ឬលម្អៀងផ្នែកនយោបាយ។ លោកថ្លែងថា៖ លោកបន្តថា ប្រសិនបើគណបក្សនយោបាយមានកំហុសឆ្គងមែន ក្រសួងមហាផ្ទៃគួរតែបង្ហាញភស្តុតាង ដើម្បីឲ្យភាគីគណបក្សនយោបាយអស់ចិត្ត៕